***„Győzd le bennünk a világ szellemét, és győzd meg általunk a világot.”***

**A fehér barátoknál jártunk - kerékpáros zarándoklat Márianosztrára**

Április 21-én, a a kora reggeli órákban, az érsekújvári vasútállomáson találkoztak az idei kerékpáros zarándokat résztvevői. Pontosan annyian voltunk, mit az aposotolok, a jegyváltás és rövid eligazítás után pedig a Párkányba közlekedő személyvonatra szálltunk fel. A párkányi állomáson közösen mondtuk el Szent Patrik imáját, majd bringára pattanva kezdtük meg a zarándoklatot. A vasútállomás és a város központja közötti, kb. 2 km-es szakaszt, egészen a Duna-partig, aránylag könnyedén tettük meg. Rövid pihenőt tartva „Párkány nevezetességét“ az esztergomi Várhegyen magasodó bazilikát csodáltuk meg. A Párkány és Garamkövesd közötti aránylag forgalmas közút elkerülése céljából utunkat a Duna töltésén folytattuk, egészen a Garam torkolatáig. Innen ismét a folyó töltésén haladtunk tovább, s így érkeztünk meg Garamkövesdre. A falu központjában, egy leágazásnál Helemba felé vitt az utunk. Útközben a Kovácspataki-hegyek vadregényes szikláiban gyönyörködtünk. Ugyanakkor, az ébredező tavaszi természetben, a fák és cserjék szebbnél-szebb, nyíló virágai kápráztattak el bennünket. Az énekes madarak is kitettek magukért – hangos, de ugyanakkor szívmelengető csiripelésükben a Teremtő dicséretét fedezhettük fel. Helembán áthaladva az Ipoly mentén folytattuk az utat. A folyón átkelve megérkeztünk a szobi vasútállomásra, amely a Prága – Pozsony – Budapest nemzetközi vasútvonalon fekszik. Ezenkívul, innen indul a Szob – Márianosztra – Nagyirtáspuszta – Nagybörzsöny erdei vasút is.

Szobon megpihentünk, miközben, a kisvonatot várva, azon izgultunk, valyon a kerékpárokkal együtt felférünk-e a szerelvényre. A vonat megérkezése után a kiszolgáló személyzet készséges hozzáálása viszont megnyugtatott bennünket – a kerékpárok szállítására ugyanis, egy külön erre a célra kialakított pótkocsit csatoltak a szerelvényhez.

Miután elhagytuk Szobot, hamarosan a Mária-kútnál állt meg a kisvonat, s itt a kút vizével felfrissülve a hely csodás történetével ismerkedhettünk meg. Márianosztrán már messziről világított a Magyarok Nagyasszonya tiszteletére felszentelt kegytemplom. 1352-ben Nagy Lajos király, az egyetlen magyar alapítású férfi szerzetesrend, a pálosok részére kolostort, a rendház mellé pedig a Magyarok Nagyasszonya tiszteletére templomot építtetett. Az egész település a templomról, ill. annak védőszentjéről kapta a nevét: a latin „Maria nostra”, szó szerint magyarra fordítva „A mi Máriánk”, magyarosan „Magyarok Nagyasszonya”, népiesen „Boldogasszony”. A felvidéki származású András Atya, a márianosztrai pálosok elöljárója őszinte örömmel fogadott bennünket. Azon kívül, hogy részletesen elmondta a kegytemplom történetét, még egy tányér meleg levesre is megmeghívott bennünket a kolostor közösségi termébe. Úgy gondolom, hogy a közös asztalnál nemcsak a gyomrunk, de a lelkünk is megtelt táplálékkal - az odaadó és önfeláldozó vendéglátás szeretetével. Búcsúzáskor, még egy rövid fohászra, ismét betértünk a templomba, s itt megörültünk annak, amikor az előző házfőnökkel, László Atyával is találkoztunk. Aránylag rövid, de számunkra annál felemelőbb ott tartózkodásunk alatt úgy a kegyhely, mint András és László Atya nyitottsága, a fehér barátoknak is nevezett pálos rend lelkiségéről győztek meg bennünket: „*Tanúságot akarunk tenni arról, hogy minden csak Isten iránti szeretet által válik nemessé, értékessé. Ezért, bár lelkipásztori munkát is vállalunk, az imádságot, elmélkedést, a magány szeretetét, a közös életet tartjuk elsődlegesnek.”*

András Atya áldásával a márianosztrai kálvária felé kerekeztünk tovább. Megmászva a kálváriadombot egy gyönyörű látvány tárult elénk: a Börzsöny és a környező hegyek panorámáját csodálhattuk meg. Rövid elcsendesedés után, mindenki saját szándékát felajánlva, szlovákul és magyarul, felváltva, együtt imádkoztuk el a rózsafüzér egy tizedét. A kálvária szent helyét elhagyva, Szob és Márianosztra szintkülönbségének köszönhetően, kellemes bringázás következett. Miközben arcunkat és testünket bársonyos szellő simogatta, egészen a szobi kikötőig ereszkedtünk le. Itt is egy szép látványban volt részünk: a felhőtlen tavaszi napsütésben az Öreg Duna felszíne méltóságteljesen folyt előttünk. Rövid várakozás után a szobi rév Basaharcra - Pilismarótra szállított át bennünket. A kompról leszállva, a főúton majd egy dunaparti, kerékpárúton, fák árnyékában eljutottunk egészen Esztergomig. Itt most már közelebbről, sőt belülről is megtekinthettük a bazilikát, hálát adva mindazért a szépért és jóért, amiben részünk volt a nap folyamán. Végezetül pedig, a Prímás Pincében, a Kárpámedence történelmi borvidékeivel ismerkedhettünk meg, s igény szerint kóstolhattunk meg egy-egy jellegzetes borfajtát. Búcsút véve a kedves várostól a Mária Valéria hídon kerekeztünk át Párkányba, s innen ismét vonattal tértünk vissza Érsekújvárba.

*(Török András)*

1. *oldal*

**Jó nekunk itt lenni**

**Olyan szívesen szemlélem Szent Pétert, akit egy szép elmélkedés után elviszel halászni, megtöltöd hálóját hallal, és utána szeretettel meghívod munkatársadnak. Jó neki Veled lenni! Jó látni a megfáradt emmauszi tanítványokat, akiket szemrehányás nélkül elkísérsz, és olyan szépen beszélsz velük, hogy lángoló szívvel a sötét éjszakában útra kelnek, hogy megerősítsék a csüggedt társaikat.**

„Jó nekünk itt lenni, építsünk három sátrat.” – mondták az apostolok neked, Uram, a Tábor hegyén.

Igen Uram, nekem is jó veled lenni, nemcsak a szentírási szereplőinek. Jó veled élni, sátrat építeni neked itt a Földön, még akkor is, ha gyakran kicsinységem, bűnösségem engem is térdre kényszerít, akárcsak Szent Pétert, ott a csodálatos halfogáskor.

Olyan jó szemlélni ezt a szép vonásodat, jó Veled élni! Tudom, hogy engem is a saját képedre és hasonlatosságodra teremtettél. Segíts, hogy ez a szép vonás bennem is felragyogjon, hogy jó legyen az embereknek, gyerekeknek velem találkozni, velem együtt élni. Add, hogy a munkatársaim ne a fizetésért, ne kényszerből legyenek velem, hanem azért, mert jó velem lenni. Add, hogy olyan alázatos, jóságos legyek, hogy lángoljon a szíve azoknak, akik velem találkoznak. Add Uram, hogy megérdemeljem szeretetemmel, hogy a testvéreim sátrat építsenek nekem maguk között.

Uram szeretettel kérlek, add, hogy megértsük, hogy ne a jogainkat, igazságunkat keressük ezen a Földön, hanem olyan jók legyünk, hogy embertársainknak jó legyen velünk az élet. Add, hogy simogató szeretet, gyógyír legyünk egymás számára ezen a Földön, hogy ne elkerüljenek, hanem messzi földről felkeressenek bennünket az emberek.

Uram szeretettel kérlek, add, hogy megértsük, hogy ne a jogainkat, igazságunkat keressük ezen a Földön, hanem olyan jók legyünk, hogy embertársainknak jó legyen velünk az élet. Add, hogy simogató szeretet, gyógyír legyünk egymás számára ezen a Földön, hogy ne elkerüljenek, hanem messzi földről felkeressenek bennünket az emberek.

*„Uram, szeretettel kérlek, add, hogy megértsük, hogy ne jogainkat, igazságunkat keressük ezen a Földön, hanem olyan jók legyünk, hogy embertársainknak jó legyen velünk az élet, Add, hogy simogató szeretet, gyógyír legyünk egymás számára, hogy ne elkerüljenek, hanem messzi földről felkeressenek bennünket az emberek.”*

*(Böjte Csaba, OFM)*

# *Mécs László:*

# A kirándulás elmaradt

Az izgalom megszállta a falut.   
Száztíz gyerek ma éjjel nem aludt.

Száztíz gyerek ma ébren álmodott:   
valaki vert egy nagy gyerek-dobot

és meneteltek az áldott mezőn,   
játékra, szabadságra éhezőn,

szép volt az erdő, a Latorca-part,   
mindenki játszott úgy, ahogy akart,

sok szív-puzdrán megnyílt a kis lakat   
s lődöztek arany kacaj-nyilakat,

nagy tüzet raktak, lobogott a láng,   
körültáncolták s mondták: ispiláng,

magas fák mászni hívtak bátrakat,   
fényből verték az öröm-sátrakat,

volt labdaverseny, volt versenyfutás,   
csupor-töréshez kellett nagy tudás,

felhőtlen égből hullt cukor-eső:   
édes lett sok száj, sok cukor-leső,

egy virágzó vadkörte megörült,   
mert sok gyerek alája tömörült,

s a lombok közt is ült pulyácska, sok   
s plébános úr Pósából olvasott,

fürödtek is, külön lányok, fiúk,   
apró hajókat vitt a vízi út,

ugrált az ötven meztelen kölyök,   
ötven mozgó test, vízben, víz fölött…

Így volt… száztíz gyerek így álmodott…   
Így kellett volna lenni s a dolog

elromlott: hogy megjött a virradat,   
esett… s a szép majális elmaradt.

Iskolaudvar. Az eső pereg,   
az éggel együtt sír száztíz gyerek.

Ki érti Istent? Titkos terveit?   
Miért ríkatja meg kedvenceit?

Most millió vetésnek szomja van,   
ezer erdőnek szomjas lombja van,

sok-sok szegénynek kenyérgondja van   
s az Istennek mindenre gondja van:

felhőkannákból mérföldek felett   
erdőket öntöz, búzát, réteket

s elázik közben egy kirándulás,   
sok öröm-sátor, ábránd, kacagás.

Ne sírjatok, aprócska magyarok,   
mesénkben mink is így jártunk, nagyok.

Akartunk menni szebb jövő felé   
s vihar-sövény állt lábaink elé.

Isten küldött egy véres felleget,   
vérzápor hullott, sírtunk eleget,

eláztatta az öröm-sátrakat,   
zokogás rázott gyávát, bátrakat.

Új szebb tavaszba, mint a madarak,   
készültünk s a majális elmaradt.

Ki érti Isten titkos útjait!   
Kedvenceit miért ríkatja itt?

Újabb kirándulásról álmodunk   
s elindulunk, ha kivirúl botunk.